SKRIFTLIG FORESPØRGSEL P-1300/01

af Luisa Morgantini (GUE/NGL) til Kommissionen

(19. april 2001)

Om: Ukorrekt håndhævelse af handelsaftalen mellem EF og Israel

I september 1998 bekræftede israelske tjenestemænd over for Kommissionen, at israelske toldere som led i en officiel politik rutinemæssigt certificerede produkter, som var produceret fuldt ud eller i al væsentlighed forarbejdet i israelske bosættelser som havende oprindelse i staten Israel. I 1999 havde flere medlemsstaters toldmyndigheder afsløret ulovlig import af produkter fra bosættelser under præferenceordninger og anmeldt dette til Kommissionen. I januar 2000 meddelte Kommissionen os, at Israels fortolkning af aftalens territoriale anvendelsesområde ikke svarer til EU's, og at man bestræbte sig på at finde frem til en gennemførlig løsning uden at skade nogen af parternes stilling. I marts 2000 forsikrede Kommissionen os, at oprindelseskontrollen gjorde det muligt at fastslå, om et produkt var omfattet af præferenceordningen, selvom det pågældende tredjeland ikke samarbejdede ved fastsættelsen af produktets oprindelse. I henhold til de ansvarlige israelske tjenestemænds erklæringer til den israelske presse fra havde medlemsstaternes toldmyndigheder i maj og juni åbenbart foretaget de første af flere tusinde af sådanne kontroller, og at de israelske toldmyndigheder var i færd med at forberede deres svar på medlemsstaternes forespørgsler vedrørende oprindelsen af produkter fra bosættelser ved at bekræfte de pågældende produkters oprindelse.

Har Israels håndhævelse af protokollen om oprindelsesbestemmelser med en fortolkning af territorialklausulen, der strider mod international offentlig ret, hæmmet eller mindsket EU-toldmyndighedernes mulighed for at påvise og forhindre svig? Kan Kommissionen som traktatens vogter oplyse os om omfanget af det toldsvig mod Fællesskabet, der er forekommet de seneste år og tiår på grund af medlemsstaternes manglende evne til at forebygge import af produkter fra bosættelser under præferenceordningen, som af de israelske toldere er ukorrekt certificeret som havende oprindelse i staten Israel? Har Kommissionen til hensigt at inddrive de beløb, EU's finansforvaltning er gået glip af, fra de medlemsstater, hvis toldmyndigheder ikke var i stand til at afsløre og forebygge denne svindel?

Svar afgivet på Kommissionens vegne af Christopher Patten

(21. maj 2001)

Som det ærede medlem ved, indførtes ved associeringsaftalen mellem EU og Israel en procedure for kontrol af bevis for oprindelse. I aftalen angives, at toldmyndighederne i importlandet skal returnere oprindelsescertifikaterne til toldmyndighederne i eksportlandet, hvis de har rimelig tvivl om dokumenternes

ægthed, om de pågældende produkters oprindelse eller om, at andre krav i aftalens protokol 4 ikke er opfyldt. Kontrollen skal udføres af toldmyndighederne i eksportlandet. Denne proces foregår for øjeblikket.

Toldmyndighederne i medlemsstaterne har sendt ca. 2 000 oprindelsescertifikater til Israels toldmyndigheder. Associeringsaftalen mellem EU og Israel fastsætter, at de israelske toldmyndigheder har en frist på ti måneder til at sende et svar til medlemsstaternes toldmyndigheder. Såfremt det ikke lykkes de israelske toldmyndigheder at svare, eller hvis svaret ikke indeholder tilstrækkelige oplysninger til at bestemme det pågældende dokuments ægthed eller produkternes virkelige oprindelse, angives det i aftalen, at de toldmyndigheder, som har fremsendt forespørgslerne, skal nægte præferencebehandling af produkterne.